ΓΡΑΠΤΗ ΕΡΩΤΗΣΗ E-0175/97 υποβολή: Ludivina Garcνa Arias (PSE) προς την Επιτροπή (3 Φεβρουαρίου 1997)

Θέμα: Πολιτική ανταγωνισμού και χρηματοδότηση της πυρηνικής ενέργειας στην ΕΕ

Σε απάντηση ερώτησής μου (Η-0729/95) ((Συζητήσεις του Ευρωπαϊκού Κοινοβουλίου αριθ. 4-470 (Νοέμβριος 1995). )) σχετικά με τις κρατικές ενισχύσεις στον ενεργειακό τομέα ο Επίτροπος κ. Παπουτσής ανέφερε ότι «η Συνθήκη ΕΥΡΑΤΟΜ δεν προβλέπει την έκδοση τυχόν ειδικών κανόνων περί κρατικών ενισχύσεων, εκτός από τον τομέα που διέπεται από το κεφάλαιο VΙ, δηλαδή τον εφοδιασμό σε μεταλλεύματα, αρχικά υλικά και ειδικά σχάσιμα υλικά, όπως ορίζονται στο άρθρο 197. Οι κρατικές ενισχύσεις προς τον πυρηνικό κλάδο θα υπάγονται στους κανόνες της Συνθήκης της Ευρωπαϊκής Ένωσης, εκτός από τους προαναφερθέντες τομείς, που καλύπτονται από τη Συνθήκη ΕΥΡΑΤΟΜ».

Σε έγγραφο εργασίας της Επιτροπής της 5ης Ιουλίου 1990 σχετικά με την ασφάλεια του εφοδιασμού στην εσωτερική αγορά ενέργειας (SΕC(90)1248) αναφερόταν ότι» λόγω ελλείψεως πλήρους διαφάνειας σε ό,τι αφορά το κόστος παραγωγής της πυρηνικής ενέργειας, ήταν δύσκολο να προσδιορισθεί εάν το σύνολο του κόστους αυτού έχει πράγματι ληφθεί υπόψη στον υπολογισμό των τιμών, πράγμα που ισχύει ιδιαίτερα σε ό,τι αφορά το κόστος της έρευνας και της διάλυσης των εγκαταστάσεων».

Εν όψει του κανονιστικού αυτού κενού και της έλλειψης διαφάνειας στον πυρηνικό τομέα, ποιες πρωτοβουλίες θα αναλάβει η Επιτροπή και ποιο είναι το χρονοδιάγραμμα εργασίας της ώστε να αποφευχθεί ο αθέμιτος ανταγωνισμός που ευνοεί τον πυρηνικό τομέα εις βάρος άλλων ενεργειακών πηγών, στο πλαίσιο της ανάπτυξης της εσωτερικής αγοράς ενέργειας;

Απάντηση του κ. Παπουτσή εξ ονόματος της Επιτροπής (4 Απριλίου 1997)

Η Επιτροπή στο ενδεικτικό πυρηνικό της πρόγραμμα (PINC), κατά την έννοια του άρθρου 40 της Συνθήκης Ευρατόμ ((έγγρ. COM (96) 339. )), δηλώνει σαφώς ότι:

«Οι εξελίξεις προς την κατεύθυνση της ελευθέρωσης της εσωτερικής αγοράς του ηλεκτρισμού της Κοινότητας, προϋποθέτουν ότι η πυρηνική ενέργεια θα πρέπει να ανταγωνισθεί τις λοιπές πηγές ενέργειας σε πανομοιότυπο πλαίσιο και υπό τις ίδιες συνθήκες. Η πλήρης ολοκλήρωση της εσωτερικής αγοράς και η αυστηρή εφαρμογή των κατάλληλων ρυθμίσεων για τις κρατικές ενισχύσεις και τον ανταγωνισμό, οδηγούν στη δημιουργία «λειτουργικών κανόνων» πανομοιότυπων για όλες τις πηγές ενέργειας».

Με βάση την αρχή αυτή, η Επιτροπή υποχρεώθηκε να εξετάσει αρκετές φορές κατά πόσον ευσταθούν δηλώσεις σύμφωνα με τις οποίες ο πυρηνικός τομέας χαίρει επιδοτήσεων, οι οποίες ευνοούν τον αθέμιτο ανταγωνισμό. Δεν απέδειξε ποτέ την πραγματικότητα των γεγονότων.

Στο πλαίσιο της έρευνας και της ανάπτυξης, αυτού του είδους επιδοτήσεις, όταν χορηγούνται, εγγράφονται σε κοινοτικό πλαίσιο και εξετάζονται από την Επιτροπή.

Όσον αφορά τον παροπλισμό, οι επιχειρήσεις παραγωγής ηλεκτισμού υποχρεούνται από τις εθνικές δημόσιες αρχές να συγκροτήσουν, για το σκοπό αυτό, κατάλληλα χρηματοοικονομικά αποθέματα. Τα αποθέματα αυτά δεν μπορούν να εξομοιούνται προς επιδοτήσεις.

Κατά συνέπεια, η Επιτροπή έχοντας υπενθυμίσει σαφώς στο πρόγραμμα PINC την αρχή της ισότητας των συνθηκών ανταγωνισμού για όλες τις πηγές ενέργειας, προτίθεται να διατηρήσει τη δυνατότητα διαπίστωσης της τήρησης της εν λόγω αρχής, σε κάθε περίπτωση, όταν ένα πρόβλημα φέρεται σε γνώση της. Έτσι ενήργησε την περίοδο 1992/1993 ((Βλ. απάντηση στη γραπτή ερώτηση αριθ. 1412/93 του Sir James Scott-Hopkins - ΕΕ C 327 της 3.12.1993. )), όταν πραγματοποίησε έρευνες από τις οποίες προέκυψε ότι, στην εξεταζόμενη περίπτωση, δεν μπόρεσε να αποδειχθεί η ύπαρξη επιδοτήσεων στον πυρηνικό τομέα που αντίκεινται προς το κοινοτικό δίκαιο.